《次韵思忠奉议民瞻知丞唱酬佳句》
宋代·释德洪

两诗清于玉堂卧，气如汉军争袒左。高轩想见连璧来，辗我门前碧苔破。

为君哦此万籁簧，楚音变尽馀微些。文章自然真吐凤，句拙见之那敢和。

高材要当万钱食，小邑折腰坐饥饿。仲弓曾为太邱令，义方亦作吉阳佐。

丈夫功名未入手，行乐莫嫌诗酒涴。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。